作者:杜甫
標題:傷春五首
內容:天下兵雖滿，春光日自濃。西京疲百戰，北闕任群兇。關塞三千里，煙花一萬重。蒙塵清路急，禦宿且誰供。殷複前王道，周遷舊國容。蓬萊足雲氣，應合總從龍。鶯入新年語，花開滿故枝。天青風卷幔，草碧水通池。牢落官軍速，蕭條萬事危。鬢毛元自白，淚點向來垂。不是無兄弟，其如有別離。巴山春色靜，北望轉逶迤。日月還相鬥，星辰屢合圍。不成誅執法，焉得變危機。大角纏兵氣，鉤陳出帝畿。煙塵昏禦道，耆舊把天衣。行在諸軍闕，來朝大將稀。賢多隱屠釣，王肯載同歸。再有朝廷亂，難知訊息真。近傳王在洛，複道使歸秦。奪馬悲公主，登車泣貴嬪。蕭關迷北上，滄海欲東巡。敢料安危體，猶多老大臣。豈無嵇紹血，沾灑屬車塵。聞說初東幸，孤兒卻走多。難分太倉粟，競棄魯陽戈。胡虜登前殿，王公出禦河。得無中夜舞，誰憶大風歌。春色生烽燧，幽人泣薜蘿。君臣重修德，猶足見時和。